               COMISIA EUROPEANĂ
            Bruxelles, 2.7.2019
            COM(2019) 600 final
            Propunere de
            DECIZIE A PARLAMENTULUI EUROPEAN ȘI A CONSILIULUI
            de modificare a Deciziei (UE) 2019/276 în ceea ce privește ajustările sumelor mobilizate din Instrumentul de flexibilitate pentru 2019 în vederea utilizării pentru migrație, fluxurile de refugiați și amenințările la adresa securității

               EXPUNERE DE MOTIVE

                  La 12 decembrie 2018, Parlamentul European și Consiliul au decis să mobilizeze Instrumentul de flexibilitate pentru o sumă de 1 164 de milioane EUR: 179 de milioane EUR pentru rubrica 1a Competitivitate pentru creștere și locuri de muncă în vederea consolidării unor programecheie în materie de competitivitate (și anume Orizont 2020 și Erasmus +) și 985,6 milioane EUR pentru rubrica 3, la propunerea Comisiei.

               Astăzi, Comisia prezintă proiectul de buget rectificativ nr. 4/2019
                  1
               , care include reduceri ale creditelor de angajament atât pentru rubrica 1a, cât și pentru rubrica 3, reducând astfel necesitatea utilizării Instrumentului de flexibilitate. Prezenta propunere însoțește proiectul de buget rectificativ și vizează ajustarea în consecință a sumelor mobilizate din Instrumentul de flexibilitate, cu respectarea scopului mobilizării.

               Mobilizarea ajustată a Instrumentului de flexibilitate se va ridica la 1 090 de milioane EUR (față de 1 164 de milioane EUR cât se prevăzuseră inițial), din care 160 de milioane EUR pentru rubrica 1a și 930 de milioane EUR pentru rubrica 3.

               Prezenta propunere de decizie de mobilizare va modifica Decizia (UE) 2019/276 din 12 decembrie 2018
                  2
               .

               Creditele de plată orientative aferente mobilizării reduse propuse a Instrumentului de flexibilitate sunt prezentate în tabelul de mai jos:

               (în milioane EUR, în prețuri curente)

                        Anul

                        Credite de plată aferente mobilizării Instrumentului de flexibilitate în 2019

                        2019

                        511,5

                        2020

                        242,3

                        2021

                        126,3

                        2022

                        132,0

                        2023

                        78,3

                        Total

                        1 090,4

               Propunere de

               DECIZIE A PARLAMENTULUI EUROPEAN ȘI A CONSILIULUI

               de modificare a Deciziei (UE) 2019/276 în ceea ce privește ajustările sumelor mobilizate din Instrumentul de flexibilitate pentru 2019 în vederea utilizării pentru migrație, fluxurile de refugiați și amenințările la adresa securității

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  3
               , în special punctul 12,

               având în vedere propunerea Comisiei Europene,

               întrucât:

               (1)Instrumentul de flexibilitate este destinat să permită finanțarea cheltuielilor identificate precis care nu au putut fi finanțate în limitele plafoanelor disponibile pentru una sau mai multe alte rubrici.

               (2)Plafonul pentru suma anuală disponibilă pentru Instrumentul de flexibilitate este de 600 000 000 EUR (la prețurile din 2011), astfel cum se prevede la articolul 11 din Regulamentul (UE, Euratom) nr. 1311/2013 al Consiliului
                  4
               , majorat, dacă este cazul, cu sumele anulate puse la dispoziție în conformitate cu alineatul (1) al doilea paragraf din articolul respectiv.

               (3)La 12 decembrie 2018, Parlamentul European și Consiliul au adoptat Decizia (UE) 2019/276
                  5
                de mobilizare a Instrumentului de flexibilitate pentru exercițiul financiar 2019, cu 178 715 475 EUR peste plafonul rubricii 1a (Competitivitate pentru creștere economică și ocuparea forței de muncă), în vederea consolidării unor programe importante din domeniul competitivității, și cu 985 629 138 EUR peste plafonul rubricii 3 (Securitate și cetățenie), în vederea finanțării de măsuri în domeniul migrației, al refugiaților și al securității.

               (4)Proiectul de buget rectificativ 4/2019
                  6
                include reduceri ale nivelului creditelor de angajament atât pentru rubrica 1a, cât și pentru rubrica 3, reducând astfel necesitatea utilizării Instrumentului de flexibilitate. Prin urmare, este necesar să se ajusteze în consecință sumele mobilizate din Instrumentul de flexibilitate pentru 2019. Este necesar, de asemenea, să se ajusteze profilul de plată preconizat.

               (5)Prin urmare, Decizia (UE) 2019/276 ar trebui modificată în consecință.

               (6)Mobilizarea Instrumentului de flexibilitate este adoptată simultan cu modificarea bugetului 2019, deoarece acesta permite finanțarea unor acțiuni în plus față de plafonul cadrului financiar multianual. Pentru a se asigura coerența cu această modificare, prezenta decizie ar trebui să intre în vigoare la data adoptării,

               ADOPTĂ PREZENTA DECIZIE:

               Articolul 1

               Articolul 1 alineatul (1) primul paragraf din Decizia (UE) 2019/276 se modifică după cum urmează: „178 715 475 EUR” se înlocuiește cu „160 195 475 EUR” și „985 629 138 EUR” se înlocuiește cu „930 188 138 EUR”. La alineatul (2) primul paragraf, literele (a)-(e) se înlocuiesc cu următorul text:

               „(a)
                     511 468 976 EUR în 2019;

               (b)
                     242 308 256 EUR în 2020;

               (c)
                     126 300 853 EUR în 2021;

               (d)
                     131 990 641 EUR în 2022;

               (e)
                     78 314 887 EUR în 2023.“

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene.

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

                     (1)

                        COM(2019) 610, 2.7.2019.

                     (2)

                        JO L 54, 22.2.2019, p. 3.

                     (3)

                        JO C 373, 20.12.2013, p. 1.

                     (4)

                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

                     (5)

                        Decizia (UE) 2019/276 a Parlamentului European și a Consiliului din 12 decembrie 2018 privind mobilizarea instrumentului de flexibilitate pentru consolidarea programelor esențiale pentru competitivitatea UE și pentru finanțarea măsurilor bugetare imediate în scopul de a aborda provocările actuale privind migrația, fluxurile de refugiați și amenințările la adresa securității (JO L 54, 22.2.2019, p. 3).

                     (6)

                        COM(2019) 610, 2 iulie 2019.


               COMISIA EUROPEANĂ
            Bruxelles, 3.7.2019
            COM(2019) 313 final
            2019/0147(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului mixt instituit în temeiul Acordului dintre Uniunea Europeană și Japonia pentru un parteneriat economic, în ceea ce privește adoptarea listei de arbitri

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului mixt instituit prin Acordul dintre Uniunea Europeană și Japonia pentru un parteneriat economic, în legătură cu adoptarea preconizată a listei persoanelor care doresc și sunt în măsură să fie arbitri.

               2.Contextul propunerii

               2.1.Acordul dintre Uniunea Europeană și Japonia pentru un parteneriat economic

               Acordul dintre Uniunea Europeană și Japonia pentru un parteneriat economic (denumit în continuare „acordul”) urmărește liberalizarea și facilitarea comerțului și a investițiilor, precum și promovarea unei relații economice mai strânse între părți.

               Acordul a fost încheiat de Consiliul Uniunii Europene la 20 decembrie 2018, după ce a fost ratificat de către Parlamentul European la 12 decembrie 2018. Acordul a intrat în vigoare la 1 februarie 2019.

               2.2.Comitetul mixt

               Articolul 22.1 alineatul (1) din acord instituie Comitetul mixt care include reprezentanți ai ambelor părți. Toate deciziile și recomandările Comitetului mixt sunt luate prin consens și pot fi adoptate fie în cursul unor întâlniri directe, fie în scris [articolul 22.2 alineatul (3)].

               În temeiul articolului 22.1 alineatul (4) litera (f) din acord, Comitetul mixt a adoptat, la prima sa reuniune din 10 aprilie 2019, Regulamentul de procedură al comisiei de arbitraj și Codul de conduită pentru arbitri, astfel cum se menționează la articolul 21.30 din capitolul privind soluționarea litigiilor.

               2.3.Actul avut în vedere de Comitetul mixt

               În temeiul articolului 21.9 alineatul (1), Comitetul mixt stabilește, de asemenea, o listă cu cel puțin nouă persoane care doresc și sunt în măsură să fie arbitri („actul avut în vedere”).

               O astfel de decizie a comitetului mixt ar fi trebuit adoptată, în principiu, cu ocazia primei sale reuniuni, în temeiul articolului 22.1 alineatul (2) din acord. Cu toate acestea, ea poate fi luată și în scris, în conformitate cu articolul 22.2 alineatul (3) din acord.

               În temeiul articolului 21.9 alineatul (1), lista este compusă din trei subliste: câte o sublistă pentru fiecare parte și o sublistă cu persoanele care nu sunt resortisanți ai niciuneia dintre părți și care se califică pentru funcția de președinte al comisiei de arbitraj. Fiecare sublistă cuprinde cel puțin trei persoane. Pentru stabilirea sau actualizarea sublistei președinților, fiecare parte poate propune până la trei persoane.

               Părțile au elaborat un proiect de listă cu numele a cincisprezece persoane care doresc și sunt în măsură să fie arbitri.

               3.Poziția care urmează să fie adoptată în numele Uniunii

               Prezenta propunere de decizie a Consiliului stabilește poziția care urmează să fie adoptată în numele Uniunii în cadrul Comitetului mixt instituit prin Acordul dintre Uniunea Europeană și Japonia pentru un parteneriat economic, în ceea ce privește adoptarea listei persoanelor care doresc și sunt în măsură să fie arbitri.

               Părțile au elaborat un proiect de listă cu cincisprezece persoane care doresc și sunt în măsură să fie arbitri. Lista îndeplinește cerințele de la articolul 21.9 alineatul (1) din acord, potrivit căruia fiecare sublistă cuprinde cel puțin trei persoane. Sublista pentru UE include patru persoane, sublista pentru Japonia include cinci persoane, iar sublista președinților conveniți include șase persoane.

               Adoptarea acestor documente este esențială pentru ca dispozițiile de la capitolul 21 al acordului (Soluționarea litigiilor) să devină operaționale și, prin urmare, pentru a asigura o bună punere în aplicare a acordului.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acest concept include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea în cazul în discuție

               Comitetul mixt este un organism instituit printr-un acord, și anume prin Acordul dintre Uniunea Europeană și Japonia pentru un parteneriat economic.

               Actul pe care Comitetul mixt este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 102 din acord.

               Actul avut în vedere nu completează și nu aduce modificări cadrului instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea în cazul în discuție

               Obiectivul principal și conținutul actului avut în vedere se referă la politica comercială comună.

               Prin urmare, temeiul juridic material al deciziei propuse este articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 din TFUE, coroborat cu articolul 218 alineatul (9) din TFUE.

               2019/0147 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului mixt instituit în temeiul Acordului dintre Uniunea Europeană și Japonia pentru un parteneriat economic, în ceea ce privește adoptarea listei de arbitri

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (3) și articolul 207 alineatul (4) primul paragraf, coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul dintre Uniunea Europeană și Japonia pentru un parteneriat economic (denumit în continuare „acordul”) a fost încheiat de Uniune prin Decizia (UE) 2018/1907 a Consiliului din 20 decembrie 2018
                  2
                și a intrat în vigoare la 1 februarie 2019. În temeiul articolului 22.1 alineatul (4) din acord, Comitetul mixt asigură funcționarea corectă și eficace a acestui acord.

               (2)Articolul 21.9 alineatul (1) din acord prevede că, în cadrul primei sale reuniuni, Comitetul mixt stabilește o listă cu cel puțin nouă persoane care doresc și sunt în măsură să fie arbitri. În temeiul articolului 22.2 alineatul (3) din acord, deciziile Comitetului mixt pot fi adoptate, de asemenea, în scris.

               (3)Este oportun să se stabilească poziția care urmează să fie adoptată, în numele Uniunii, în cadrul Comitetului mixt, întrucât decizia avută în vedere va avea un caracter obligatoriu pentru Uniune,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului mixt instituit prin Acordul dintre Uniunea Europeană și Japonia pentru un parteneriat economic în legătură cu adoptarea listei arbitrilor se bazează pe proiectul de decizie a Comitetului mixt, anexat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (2)

                        JO L 330, 27.12.2018, p. 1.

    ---documentbreak---

               COMISIA EUROPEANĂ
            Bruxelles, 3.7.2019
            COM(2019) 313 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comitetului mixt instituit în temeiul Acordului dintre Uniunea Europeană și Japonia pentru un parteneriat economic, în ceea ce privește adoptarea listei de arbitri

               PROIECT

               DECIZIA NR …/2019 A COMITETULUI MIXT

               ÎN TEMEIUL ACORDULUI DINTRE UNIUNEA EUROPEANĂ ȘI JAPONIA PENTRU UN PARTENERIAT ECONOMIC

               din …

               privind stabilirea listei

               persoanelor care doresc și sunt în măsură să îndeplinească funcția de arbitri

               COMITETUL MIXT,

               având în vedere Acordul dintre Uniunea Europeană și Japonia pentru un parteneriat economic, semnat la Tokyo la 17 iulie 2018, în special articolul 21.9 alineatul (1) și articolul 22.2 alineatul (3),

               ADOPTĂ PREZENTA DECIZIE:

               1.Lista persoanelor care doresc și sunt în măsură să îndeplinească funcția de arbitri este stabilită în forma prevăzută în anexă.

               Prezenta decizie intră în vigoare la data adoptării.

               Adoptată la …, la data de …

                        Pentru Comitetul mixt,

                        Ministrul de Externe al Japoniei

                        Reprezentantul UE

               ANEXĂ

               LISTA ARBITRILOR

               MENȚIONATĂ LA ARTICOLUL 21.9 ALINEATUL (1) DIN ACORD

               Arbitrii propuși de Uniunea Europeană

               1.Pieter Jan KUIJPER

               2.Laurence BOISSON DE CHAZOURNES

               3.Giorgio SACERDOTI

               4.Hélène RUIZ FABRI

               Arbitrii propuși de Japonia

               1.Akio SHIMIZU

               2.Ichiro ARAKI

               3.Shotaro OSHIMA

               4.Kozo KAWAI

               5.Hironobu SAKAI

               Președinți

               1.Merit JANOW (Statele Unite)

               2.David UNTERHALTER (Africa de Sud)

               3.Christian HAEBERLI (Elveția)

               4.Armand DE MESTRAL (Canada)

               5.William DAVEY (Statele Unite)

               6.Jennifer A. HILLMAN (Statele Unite)


               COMISIA EUROPEANĂ
            Bruxelles, 20.9.2019
            COM(2019) 432 final
            2019/0204(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, cu privire la schimbul de informații în vederea evaluării impactului acordului sub forma unui schimb de scrisori de modificare a acordului menționat

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte
                  1
               , în perspectiva adoptării preconizate a unei decizii privind schimbul de informații cu Marocul în vederea evaluării impactului acordului sub forma unui schimb de scrisori din 25 octombrie 2018 de modificare a acordului menționat
                  2
               .

               2.Contextul propunerii

               2.1.Acordul de asociere UE-Maroc

               Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (denumit în continuare „acordul de asociere”) a instituit o zonă de liber schimb între Uniunea Europeană și Maroc, pe baza liberalizării reciproce a tarifelor în sectorul industriei, al agriculturii și al produselor pescărești. El stabilește o zonă de liber schimb care garantează Marocului un acces preferențial foarte extins la piața UE. Acordul a intrat în vigoare la 1 martie 2000.

               Prin Decizia sa (UE) 2019/217 din 28 ianuarie 2019
                  3
               , Consiliul a aprobat încheierea Acordului sub forma unui schimb de scrisori dintre Uniunea Europeană și Regatul Maroc cu privire la modificarea protocoalelor nr. 1 și nr. 4 la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, scopul fiind acela de a extinde preferințele tarifare prevăzute în acordul de asociere la produsele originare din Sahara Occidentală.

               2.2.Comitetul de asociere UE-Maroc

               Comitetul de asociere UE-Maroc este un organism instituit prin acordul de asociere și este responsabil de punerea în aplicare a acordului. El are, de asemenea, putere de decizie în ceea ce privește gestionarea acordului. Comitetul de asociere își adoptă deciziile de comun acord între părți. Între sesiuni, acesta poate să ia decizii prin procedură scrisă dacă cele două părți convin astfel.

               2.3.Actul avut în vedere pentru a fi adoptat de Comitetul de asociere UE-Maroc

               Comitetul de asociere UE-Maroc trebuie să adopte o decizie privind modalitățile de evaluare a impactului acordului aprobat de Consiliu la 28 ianuarie 2019, în special în ceea ce privește dezvoltarea durabilă, mai ales beneficiile pentru populația în cauză și exploatarea resurselor naturale ale Saharei Occidentale (denumit în continuare „actul avut în vedere”). Adoptarea trebuie să intervină în termen de cel mult două luni de la intrarea în vigoare a acestui acord.

               Scopul actului avut în vedere este să stabilească modalitățile de schimb de informații între părți, pentru a permite o evaluare a impactului extinderii preferințelor tarifare prevăzute de acordul de asociere la produsele originare din Sahara Occidentală.

               Actul avut în vedere va deveni obligatoriu pentru părți în conformitate cu articolul 83 alineatul (2) din acord, care prevede următoarele: „Deciziile se adoptă prin acordul părților. Deciziile sunt obligatorii pentru părți, care iau măsurile necesare pentru punerea lor în aplicare.”

               3.Poziția care urmează să fie adoptată în numele Uniunii

                  De la intrarea în vigoare a acordului de asociere, preferințele comerciale prevăzute de acest acord au fost aplicate de facto produselor originare din Sahara Occidentală, un teritoriu neautonom. Prin hotărârea sa din 21 decembrie 2016 în cauza C-104/16 P
                     4
                  , Curtea de Justiție a Uniunii Europene a statuat că acordul de asociere încheiat între Uniune și Maroc nu este aplicabil în Sahara Occidentală.

                  Practica aplicării de facto a preferințelor comerciale prevăzute în acordul de asociere și în protocoalele la acesta la produsele originare din Sahara Occidentală nu putea, așadar, să mai continue. Cu toate acestea, acordurile bilaterale dintre Uniunea Europeană și Maroc pot fi extinse la Sahara Occidentală în anumite condiții, cu condiția să existe un temei juridic adecvat.

                  La 29 mai 2017, Consiliul a autorizat Comisia să deschidă negocieri cu scopul de a furniza un temei juridic pentru acordarea de preferințe pentru produsele originare din Sahara Occidentală și a adoptat directive de negociere. În 2017 au avut loc două runde de negocieri. Negociatorii-șefi au parafat textul proiectului de acord la 31 ianuarie 2018. Acordul a fost semnat de către părți la 25 octombrie 2018. La 28 ianuarie 2019, după aprobarea Parlamentului European, Consiliul a adoptat decizia privind încheierea Acordului sub forma unui schimb de scrisori dintre Uniunea Europeană și Regatul Maroc cu privire la modificarea protocoalelor nr. 1 și nr. 4 la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, instituind astfel un temei juridic pentru acordarea acelorași preferințe tarifare pentru produsele originare din Sahara Occidentală precum cele pentru produsele originare din Maroc.

                  Modificarea protocoalelor în cauză la acordul de asociere permite, de asemenea, ca acordarea preferințelor tarifare ale Uniunii să se bazeze pe o evaluare a beneficiilor pentru populațiile locale și a respectării drepturilor omului.

                  După cum solicitase Consiliul în directivele sale de negociere adoptate la 29 mai 2017, serviciile Comisiei au evaluat impactul potențial al acordului asupra dezvoltării durabile, în special în ceea ce privește beneficiile pentru populațiile vizate și exploatarea resurselor naturale ale Saharei Occidentale (denumite în continuare „teritoriile în cauză”). Această evaluare se referă în special la fluxurile comerciale provenind din Sahara Occidentală și, în special, la produsele pescărești, produsele agricole și la fosfați. Ea se bazează pe o analiză a datelor disponibile din trecut, dar și pe o previziune pentru viitor. Această evaluare arată că acordarea preferințelor tarifare prevăzute de Acordul de asociere UE-Maroc a avut un impact pozitiv asupra populațiilor în cauză și că, în viitor, ea ar trebui să mențină sau chiar eventual să intensifice un asemenea efect. Evaluarea impactului este inclusă în raportul întocmit de serviciile Comisiei împreună cu Serviciul European de Acțiune Externă (SEAE) din 11 iunie 2018
                     5
                   privind avantajele extinderii preferințelor tarifare la produsele originare din Sahara Occidentală pentru populația din Sahara Occidentală și privind consultarea acestei populații.

                  Pentru a asigura monitorizarea efectelor acordului asupra populațiilor în cauză și exploatarea resurselor naturale ale teritoriilor în cauză, acordul prevede în mod explicit un cadru și o procedură adecvate care să permită părților să evalueze, pe baza unui schimb periodic de informații, impactul acestuia în timpul implementării sale. Uniunea Europeană și Marocul au convenit să facă schimb reciproc de informații cel puțin o dată pe an în cadrul Comitetului de asociere instituit prin Acordul de asociere UE-Maroc. Scopul prezentei propuneri este tocmai de a stabili modalitățile specifice pentru acest exercițiu de evaluare prevăzut în acord, în vederea adoptării lor de către Comitetul de asociere.

                  Obiectul schimbului de informații corespunde obiectului raportului întocmit de serviciile Comisiei și SEAE menționat anterior.

                  În ceea ce privește impactul asupra economiei teritoriului, informațiile disponibile până în prezent privesc, în principal, agricultura și pescuitul, dar preferințele se referă la toate produsele; prin urmare, datele care urmează să facă obiectul schimbului vor putea evolua în funcție de evoluția activității în Sahara Occidentală. În plus, schimbul nu se axează exclusiv pe aspectele economice (beneficii în sens strict), ci trebuie să permită o evaluare mai amplă, care să includă aspecte precum dezvoltarea durabilă și impactul asupra exploatării resurselor naturale.

                  În plus față de schimbul de informații prevăzut în acord, Marocul a convenit să instituie un mecanism de colectare a datelor statistice privind exporturile de produse originare din Sahara Occidentală către UE, date care vor fi puse lunar la dispoziția Comisiei și a autorităților vamale ale statelor membre.

                  În sfârșit, termenul „reciproc” din acordul din 25 octombrie 2018 subliniază că schimbul nu este unilateral. Marocul va putea, prin urmare, să solicite Uniunii Europene informații privind producția și comerțul cu categorii specifice de produse care prezintă interes pentru Maroc, pe baza sistemelor de informații existente.

                  Prezenta propunere este coerentă cu politica comercială actuală. De asemenea, ea se conformează și obiectivelor generale ale politicii europene de vecinătate și ale politicii globale a Uniunii în ceea ce privește Marocul, care urmărește să consolideze un parteneriat privilegiat cu această țară, fără a aduce atingere rezultatului procedurii desfășurate de Organizația Națiunilor Unite cu privire la Sahara Occidentală.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Această noțiune include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  6
               .

               4.1.2.Aplicarea în cazul de față

               Comitetul de asociere UE-Maroc este un organism instituit printr-un acord, în acest caz Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte.

               Actul pe care Comitetul de asociere este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 83 din acord.

               Actul avut în vedere nu completează și nici nu schimbă cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea în cazul de față

               Obiectivul și conținutul actului avut în vedere se referă în principal la politica comercială comună.

               Prin urmare, temeiul juridic material al deciziei propuse este articolul 207 alineatul (3) și articolul 207 alineatul (4) primul paragraf din TFUE.

               4.3.Concluzie

               Temeiul juridic al deciziei propuse ar trebui să fie articolul 207 alineatul (4) primul paragraf din TFUE coroborat cu articolul 218 alineatul (9) din TFUE.

               5.PUBLICAREA ACTULUI AVUT ÎN VEDERE

               Întrucât decizia Comitetului de asociere va completa regulamentul de procedură al Comitetului de asociere, este oportun ca acesta să fie publicat în Jurnalul Oficial al Uniunii Europene după ce va fi adoptat.

               2019/0204 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, cu privire la schimbul de informații în vederea evaluării impactului acordului sub forma unui schimb de scrisori de modificare a acordului menționat

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (3) și articolul 207 alineatul (4) primul paragraf, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (denumit în continuare „acordul de asociere”) a fost încheiat în numele Uniunii prin Decizia 2000/204/CE, CECO
                  7
                a Consiliului și a Comisiei din 24 ianuarie 2000 și a intrat în vigoare la 1 martie 2000.

               (2)Prin Decizia sa (UE) 2019/217 din 28 ianuarie 2019, Consiliul a aprobat încheierea Acordului sub forma unui schimb de scrisori între Uniunea Europeană și Regatul Maroc cu privire la modificarea protocoalelor nr. 1 și nr. 4 la Acordul de asociere („modificarea protocoalelor nr. 1 și nr. 4”)
                  8
               , scopul fiind acela de a extinde preferințele tarifare prevăzute în acordul de asociere la produsele originare din Sahara Occidentală.

               (3)În conformitate cu articolul 81 din acordul de asociere, se instituie un Comitet de asociere, care este responsabil de gestionarea acordului. În temeiul articolului 83 din acordul menționat, Comitetul de asociere are competența de a lua decizii pentru gestionarea acordului, precum și în domenii în care Consiliul de asociere i-a delegat competențele sale.

               (4)Comitetul de asociere, în termen de două luni de la intrarea în vigoare a modificării protocoalelor nr. 1 și nr. 4, trebuie să adopte o decizie privind modalitățile de evaluare a impactului acestui acord, în special în ceea ce privește dezvoltarea durabilă, mai ales beneficiile pentru populațiile în cauză și exploatarea resurselor naturale ale Saharei Occidentale (denumite în continuare „teritoriile în cauză”).

               (5)Este necesar să se stabilească poziția care urmează să fie adoptată, în numele Uniunii, în cadrul Comitetului de asociere, întrucât decizia avută în vedere are caracter obligatoriu pentru Uniune.

               (6)Pentru a asigura monitorizarea efectelor acestui acord asupra populațiilor în cauză și exploatarea resurselor naturale ale teritoriilor în cauză, acordul prevede în mod explicit un cadru și o procedură adecvate care să permită părților să evalueze, pe baza unui schimb periodic de informații, impactul acestuia în timpul implementării sale. Uniunea Europeană și Marocul au convenit să facă schimb reciproc de informații cel puțin o dată pe an în cadrul Comitetului de asociere instituit prin Acordul de asociere UE-Maroc. Trebuie, așadar, stabilite modalitățile specifice ale acestui exercițiu de evaluare în vederea adoptării lor de către Comitetul de asociere.

               (7)Obiectul schimbului de informații corespunde obiectului raportului din 11 iunie 2018 întocmit de serviciile Comisiei împreună cu Serviciul European de Acțiune Externă privind avantajele extinderii preferințelor tarifare la produsele originare din Sahara Occidentală pentru populația din Sahara Occidentală și privind consultarea acestei populații
                  9
               .

               (8)În ceea ce privește impactul asupra economiei teritoriului, informațiile disponibile până în prezent privesc, în principal, agricultura și pescuitul, dar preferințele se referă la toate produsele; prin urmare, datele care urmează să facă obiectul schimbului vor putea evolua în funcție de evoluția activității în Sahara Occidentală. În plus, schimbul nu se axează exclusiv pe aspectele economice (beneficii în sens strict), ci trebuie să permită o evaluare mai amplă, care să includă aspecte precum dezvoltarea durabilă și impactul asupra exploatării resurselor naturale.

               (9)De asemenea, Marocul a convenit să instituie, separat, un mecanism de colectare a datelor statistice privind exporturile de produse originare din Sahara Occidentală către UE, date care vor fi puse lunar la dispoziția Comisiei și a autorităților vamale ale statelor membre.

               (10)Marocul va putea să solicite Uniunii Europene informații privind producția și comerțul cu categorii specifice de produse care prezintă interes pentru Maroc, pe baza sistemelor de informații existente,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul reuniunii Comitetului de asociere UE-Maroc instituit în temeiul articolului 81 din Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, se bazează pe proiectul de decizie a Comitetului de asociere menționat, anexat la prezenta decizie.

               Articolul 2

               Prezenta decizie se adresează statelor membre și Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 70, 18.3.2000, p. 2.

                     (2)

                        JO L 34, 6.2.2019, p. 4.

                     (3)

                        JO L 34, 6.2.2019, p. 1.

                     (4)

                        Hotărârea Curții de Justiție din 21 decembrie 2016, cauza Consiliul/Front Polisario, C-104/16 P, ECLI:EU:C:2016:973.

                     (5)

                        Documentul de lucru al serviciilor Comisiei (SWD (2018) 346 final) care însoțește propunerea de decizie a Consiliului privind încheierea Acordului sub forma unui schimb de scrisori între Uniunea Europeană și Regatul Maroc cu privire la modificarea protocoalelor nr. 1 și nr. 4 la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (COM (2018) 481 final).

                     (6)

                        Hotărârea Curții de Justiție din 7 octombrie 2014, Germania/Consiliu (OIV), C-399/12, ECLI:EU:C:2014:2258, punctele 61-64.

                     (7)

                        JO L 70, 18.3.2000, p. 1.

                     (8)

                        JO L 34, 6.2.2019, p. 4.

                     (9)

                        SWD(2018) 346 final.

    ---documentbreak---

               COMISIA EUROPEANĂ
            Bruxelles, 20.9.2019
            COM(2019) 432 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Comitetului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, cu privire la schimbul de informații în vederea evaluării impactului acordului sub forma unui schimb de scrisori de modificare a acordului menționat

               PROIECT

               DECIZIE nr. ../…..
               A COMITETULUI DE ASOCIERE UE-MAROC

               din...

               privind schimbul de informații dintre Uniunea Europeană și Regatul Maroc în vederea evaluării impactului acordului sub forma unui schimb de scrisori din 25 octombrie 2018

               COMITETUL DE ASOCIERE UE-MAROC,

               având în vedere Acordul sub forma unui schimb de scrisori dintre Uniunea Europeană și Regatul Maroc din 25 octombrie 2018 cu privire la modificarea protocoalelor nr. 1 și nr. 4 la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte,

               având în vedere Acordul euro-mediteraneean din 26 februarie 1996 de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, în special articolul 83,

               întrucât:

               (1)Acordul sub forma unui schimb de scrisori dintre Uniunea Europeană și Regatul Maroc cu privire la modificarea protocoalelor nr. 1 și nr. 4 la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte a intrat în vigoare la 19 iulie 2019.

               (2)Prin acest acord, produsele originare din Sahara Occidentală (denumită în continuare „teritoriile în cauză”) care sunt supuse controlului autorităților vamale din Regatul Maroc beneficiază de aceleași preferințe comerciale ca cele acordate de Uniunea Europeană produselor vizate de acordul de asociere dintre Uniunea Europeană și Regatul Maroc.

               (3)În spirit de parteneriat și pentru a permite părților să evalueze impactul acordului, în special asupra dezvoltării durabile, mai ales în ceea ce privește beneficiile pentru populațiile în cauză și exploatarea resurselor naturale ale teritoriilor în cauză, Uniunea Europeană și Regatul Marocului au convenit să facă schimb de informații în cadrul Comitetului de asociere, cel puțin o dată pe an.

               (4)Modalitățile specifice ale acestui exercițiu de evaluare trebuie să fie adoptate de către Comitetul de asociere în termen de cel mult două luni de la intrarea în vigoare a acordului,

               ADOPTĂ PREZENTA DECIZIE:

               Articolul 1

               1.
                     Pentru a permite părților să evalueze impactul acordului în cursul aplicării lui într-o optică de dezvoltare durabilă, Uniunea Europeană și Regatul Maroc convin după cum urmează:

               -
                     Uniunea Europeană și Marocul fac schimb de informații considerate relevante în principalele sectoare de activitate vizate, precum și de informații statistice, economice, sociale și de mediu, în special cu privire la beneficiile acordului pentru populațiile în cauză și exploatarea resurselor naturale ale teritoriilor în cauză. O listă de informații relevante se găsește în anexa la prezenta decizie.

               -
                     Acest schimb va avea loc pe baza unei comunicări scrise, transmise în prealabil, cu cel puțin două luni înainte de reuniunea Comitetului de asociere; această comunicare poate fi urmată de solicitări de clarificare și de întrebări suplimentare, legate de temele stabilite de prezenta decizie, care vor trebui transmise cu cel puțin o lună înainte de reuniune.

               2.
                     În plus, părțile au convenit de asemenea, într-un spirit de parteneriat și pentru a permite părților să evalueze impactul acordului, că Marocul poate solicita Uniunii Europene informații privind producția și comerțul cu categorii de produse specifice care prezintă un interes special pentru Maroc, pe baza sistemelor de informații care există deja. Uniunea Europeană și Regatul Maroc convin cu privire la următoarele:

               -
                     Marocul transmite cererea sa în scris Uniunii Europene cu trei luni înainte de reuniunea Comitetului de asociere.

               -
                     Schimbul va avea loc pe baza unei comunicări scrise transmise în prealabil de Uniunea Europeană, cu cel puțin două luni înainte de reuniunea Comitetului de asociere; această comunicare poate fi urmată de solicitări de clarificare și de întrebări suplimentare, care vor trebui transmise cu cel puțin o lună înainte de reuniune.

               3.
                     Părțile își transmit concluziile respective în cadrul Comitetului de asociere, cel târziu la (xx) a fiecărui an.

               4.
                     Procesul-verbal care cuprinde concluziile Comitetului de asociere trebuie aprobat de către părți în termen de o lună de la reuniune.

               Articolul 2

               Anexa face parte integrantă din prezenta decizie.

               Articolul 3

               Prezenta decizie intră în vigoare la data adoptării sale de către Comitetul de asociere.

               Adoptată la [Rabat][Bruxelles], la [x/x/] 2019

               Pentru Comitetul de asociere UE-Maroc

               ANEXĂ

               Informații relevante în cadrul schimbului de informații prevăzut de acord

               Informațiile care fac obiectul schimbului de informații trebuie să permită actualizarea raportului întocmit de serviciile Comisiei împreună cu Serviciul European de Acțiune Externă (SEAE) la 11 iunie 2018
                  1
                care a demonstrat beneficiile pentru populația în cauză a extinderii preferințelor tarifare la produsele originare din teritoriile în cauză. Schimbul de informații trebuie, așadar, să cuprindă informații detaliate permițând evaluarea impactului acordului în cursul aplicării sale, inclusiv informații generale referitoare la teritoriile și la populațiile în cauză. Aceste informații sunt destinate exclusiv evaluării și actualizării raportului respectiv de către serviciile Comisiei și SEAE. Cu titlu orientativ, informațiile relevante sunt următoarele:

               1.Informații generale

               Informații statistice sociale pentru teritoriile în cauză ale căror produse sunt supuse controlului autorităților vamale din Regatul Maroc, cum ar fi populația (dacă este posibil pe vârste și pe sexe), locuri de muncă (cifră absolută, cifră în funcție de export și de exportul către Uniunea Europeană), nivelul salariilor, indicele de dezvoltare umană, educația (de exemplu, numărul de unități de învățământ, de locuri, de elevi, rata de școlarizare), sănătatea (de exemplu, numărul de spitale, de paturi și de medici), serviciile de bază (de exemplu, accesul la apă potabilă și la electricitate), rata sărăciei, transporturile.

               Informații statistice economice pentru teritoriu, cum ar fi rata anuală de creștere a PIB-ului și PIB-ul pe cap de locuitor, sectoarele importante, dimensiunea producției, procentajul pentru export și pentru exportul către Uniunea Europeană.

               Informații statistice de mediu pentru teritoriu, cum ar fi: utilizarea resurselor naturale și în special a apei, tratarea deșeurilor (agricultură, minerit), gestionarea durabilă a stocurilor de pește și poluarea.

               2.Date pentru principalele sectoare economice exportatoare

               În special pentru sectorul agricol și sectorul pescuitului, precum și pentru alte sectoare în care există exporturi din teritoriile în cauză către Uniunea Europeană, date ca de exemplu:

               - producția pe tip de produs (de exemplu, tomate, pepeni galbeni etc. și pe specii în cazul pescuitului)

               -suprafețe exploatate (irigate și cu sere) și volume recoltate

               -exporturi către Uniunea Europeană (și, după caz, alte destinații) ca volum și valoare

               -unități de prelucrare pe sectoare și activități desfășurate acolo

               -locuri de muncă (temporare sau permanente) generate direct și indirect (transport, furnizori, depozitare etc.) de aceste activități și în aceste unități

               -sau măsuri în vigoare pentru gestionarea durabilă a resurselor, inclusiv a apei (utilizarea medie a apei și sursele de alimentare cu apă).

               3.Proiecte în derulare

               Proiecte în derulare care au un impact asupra dezvoltării teritoriilor în cauză, inclusiv asupra dezvoltării durabile (energie regenerabilă, buna gestionare a resurselor naturale) a teritoriului.

               4.Alte informații relevante

               Orice informații care permit evaluarea activităților operatorilor economici locali vizați de acord, cum ar fi responsabilitatea socială a întreprinderilor („corporate social responsibility”).

               Așa cum se precizează în corespondența dintre Comisie și Ambasada Regatului Maroc din 6 decembrie 2018, Marocul instituie un mecanism de colectare a informațiilor privind exporturile care fac obiectul acordului de asociere, astfel cum a fost modificat prin schimbul de scrisori, care va furniza sistematic și periodic și va pune la dispoziție lunar date precise, care ar trebui să permită Uniunii Europene și autorităților competente din statele sale membre să dispună de informații transparente și fiabile cu privire la originea acestor exporturi către Uniune, pe regiuni.

               5.Informații furnizate de Uniunea Europeană

               Informații privind comerțul cu produse specifice exportate către Maroc în funcție de tipul, volumul și valoarea produsului și, dacă sunt disponibile, privind producția acestora.

                     (1)

                        „Raport privind avantajele extinderii preferințelor tarifare la produsele originare din Sahara Occidentală pentru populația din Sahara Occidentală și privind consultarea acestei populații ”, publicat la 11.6.2018, SWD (2018) 346 final.


               COMISIA EUROPEANĂ
            Bruxelles, 18.9.2020
            COM(2020) 570 final
            2020/0261(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Organizației Internaționale a Viei și Vinului (OIV)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Adunării generale a OIV din 27 noiembrie 2020 în legătură cu adoptarea preconizată a rezoluțiilor OIV care pot produce efecte juridice asupra legislației Uniunii.

               2.Contextul propunerii

               2.1.Statutul special al UE în cadrul OIV

               În prezent, 47 de state sunt membre ale OIV, dintre care 20 sunt state membre ale Uniunii. UE nu face parte dintre membrii OIV. Cu toate acestea, începând cu 20 octombrie 2017, OIV a acordat Uniunii statutul special prevăzut la articolul 4 din Regulamentul de procedură al OIV, care îi permite acesteia să intervină în lucrările comisiilor, ale subcomisiilor și ale grupurilor de experți și să asiste la reuniunile adunării generale și ale comitetului executiv.

               2.2.OIV

               Organizația Internațională a Viei și Vinului (OIV) este o organizație interguvernamentală cu caracter științific și tehnic activă în sectorul viței de vie, vinului, băuturilor pe bază de vin, strugurilor de masă, stafidelor și al altor produse derivate din vița de vie. Obiectivele OIV sunt (i) să informeze cu privire la măsurile prin care preocupările producătorilor, consumatorilor și ale altor actori din sectorul produselor vitivinicole pot fi luate în considerare, (ii) să asiste alte organizații internaționale implicate în activități de standardizare și (iii) să contribuie la armonizarea la nivel internațional a practicilor și a standardelor existente.

               2.3.Actul avut în vedere al OIV

               Următoarea adunare generală a OIV va avea loc la Paris la 27 noiembrie 2020. În acest context și pe baza discuțiilor desfășurate în cadrul videoconferințelor cu participarea grupului de experți care au avut loc în iunie 2020, se poate preconiza că pe ordinea de zi a adunării generale vor fi incluse, spre adoptare, următoarele rezoluții care produc efecte juridice asupra legislației Uniunii:

               –Proiectul de rezoluție OENO-TECHNO 19-659, care actualizează practicile oenologice corespunzătoare. Proiectele de rezoluții OENO-TECHNO 17-614A, 17-614B și 18-634, care stabilesc noi practici oenologice. În conformitate cu articolul 80 alineatul (3) litera (a) și cu articolul 90 alineatul (2) din Regulamentul (UE) nr. 1308/2013
                  1
               , aceste rezoluții vor produce efecte juridice asupra legislației Uniunii;

               –Proiectul de rezoluție OENO-MICRO 16-594B, care stabilește noi practici oenologice. În conformitate cu articolul 80 alineatul (3) litera (a) și cu articolul 90 alineatul (2) din Regulamentul (UE) nr. 1308/2013, aceste rezoluții vor produce efecte juridice asupra legislației Uniunii.

               –Proiectul de rezoluție OENO-SPECIF 18-643, care stabilește o monografie pentru a determina specificațiile de identificare ale mărgelelor absorbante de stiren-divinilbenzen, proiectul de rezoluție OENO-SPECIF 18-644, care stabilește specificațiile de identificare a sulfatului de calciu și proiectul de rezoluție OENO-SPECIF 18-645, care stabilește metoda de determinare a masei moleculare medii a poliaspartatului de potasiu. În conformitate cu articolul 80 alineatul (3) litera (a) și cu articolul 90 alineatul (2) din Regulamentul (UE) nr. 1308/2013, precum și cu articolul 9 din Regulamentul delegat (UE) nr. 2019/934 al Comisiei
                  2
               , aceste rezoluții vor produce efecte juridice asupra legislației Uniunii.

               –Proiectele de rezoluții OENO-SCMA 17-618 și 17-620, care stabilesc noi metode de analiză. În conformitate cu articolul 80 alineatul (3) litera (a) și cu articolul 80 alineatul (5) din Regulamentul (UE) nr. 1308/2013, aceste rezoluții vor produce efecte juridice asupra legislației Uniunii.

               Ca și în trecut, este de așteptat ca ordinea de zi a reuniunii Adunării generale a OIV să sufere în continuare modificări și să fie adăugate pe ordinea de zi alte rezoluții care vor produce efecte juridice asupra legislației Uniunii. Pentru a asigura eficiența activității Adunării generale, respectând în același timp dispozițiile tratatelor, Comisia va completa sau va modifica în timp util prezenta propunere pentru a permite Consiliului să adopte poziția care urmează să fie luată și în cazul acestor rezoluții.

               3.Poziția care urmează să fie adoptată în numele Uniunii

               Proiectele de rezoluție care vor fi supuse votului în cadrul următoarei Adunări generale a OIV au fost discutate pe larg de experții științifici și tehnici din sectorul vitivinicol. Ele contribuie la armonizarea la nivel internațional a standardelor din sectorul vitivinicol și vor constitui un cadru care va garanta concurența echitabilă în comerțul cu produse din sectorul vitivinicol. Prin urmare, aceste rezoluții ar trebui sprijinite.

               4.Temeiul juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  3
               .

               Noțiunea de „acte cu efecte juridice” include actele care produc efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  4
               .

               4.1.2.Aplicarea la cazul în discuție

               Organizația Internațională a Viei și Vinului (OIV) este o organizație interguvernamentală cu caracter științific și tehnic activă în sectorul viței de vie, vinului, băuturilor pe bază de vin, strugurilor de masă, stafidelor și al altor produse derivate din vița de vie. În prezent, 47 de state sunt membre ale OIV, dintre care 20 sunt state membre ale Uniunii. UE nu face parte dintre membrii OIV. Cu toate acestea, începând cu 20 octombrie 2017, OIV a acordat Uniunii statutul special prevăzut la articolul 4 din Regulamentul de procedură al OIV, care îi permite acesteia să intervină în lucrările comisiilor, ale subcomisiilor și ale grupurilor de experți și să asiste la reuniunile Adunării generale și ale comitetului executiv.

               În temeiul Regulamentului (UE) nr. 1308/2013 al Parlamentului European și al Consiliului și în temeiul Regulamentului delegat (UE) nr. 2019/934 al Comisiei, anumite rezoluții adoptate și publicate de OIV produc efecte juridice asupra legislației UE. Prin urmare, poziția Uniunii privind aceste rezoluții în legătură cu aspectele care țin de competența Uniunii ar trebui adoptată de către Consiliu și exprimată în cadrul reuniunilor OIV de către statele membre care fac parte din OIV, acționând împreună în interesul Uniunii.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Principalul obiectiv al proiectelor de rezoluții avute în vedere este legat de armonizarea standardelor privind vinurile și, implicit, de punerea în aplicare a politicii agricole comune. Prin urmare, temeiul juridic material al deciziei propuse cuprinde articolul 43 din TFUE.

               4.3.Concluzie

               Temeiul juridic al deciziei propuse ar trebui să fie articolul 43, coroborat cu articolul 218 alineatul (9) din TFUE.

               5.Publicarea actului avut în vedere

               Nu se aplică.

               2020/0261 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Organizației Internaționale a Viei și Vinului (OIV)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Organizația Internațională a Viei și Vinului (OIV) va examina și, eventual, va adopta rezoluții care vor produce efecte juridice în sensul articolului 218 alineatul (9) din TFUE în cadrul următoarei Adunări generale din 27 noiembrie 2020.

               (2)Uniunea nu face parte dintre membrii OIV. Cu toate acestea, OIV a acordat Uniunii, la 20 octombrie 2017, statutul special prevăzut la articolul 4 din Regulamentul de procedură al OIV.

               (3)Un număr de 20 de state membre ale UE fac parte din OIV. Respectivele state membre au posibilitatea de a propune amendamente la proiectele de rezoluții ale OIV și vor fi invitate să adopte unele dintre proiectele de rezoluții ale OIV în cadrul următoarei Adunări generale a OIV din 27 noiembrie 2020.

               (4)Prin urmare, poziția Uniunii privind aceste rezoluții în legătură cu aspectele care țin de competența Uniunii ar trebui adoptată de către Consiliu și exprimată în cadrul reuniunilor OIV de către statele membre care fac parte din OIV, acționând împreună în interesul Uniunii.

               (5)În temeiul Regulamentului (UE) nr. 1308/2013 al Parlamentului European și al Consiliului
                  5
                și al Regulamentului delegat (UE) nr. 2019/934 al Comisiei
                  6
               , anumite rezoluții adoptate și publicate de OIV vor produce efecte juridice asupra legislației UE.

               (6)Articolul 80 alineatul (3) litera (a) din Regulamentul (UE) nr. 1308/2013 prevede că Comisia trebuie să țină cont, atunci când autorizează practici oenologice, de practicile oenologice și de metodele de analiză recomandate și publicate de OIV.

               (7)Articolul 80 alineatul (5) din Regulamentul (UE) nr. 1308/2013 prevede că atunci când stabilește metodele de analiză pentru stabilirea compoziției produselor din sectorul vitivinicol, Comisia trebuie să se bazeze pe toate metodele relevante recomandate și publicate de OIV, cu excepția cazului în care acestea ar fi ineficace sau neadecvate pentru obiectivul urmărit de Uniune.

               (8)Articolul 90 alineatul (2) din Regulamentul (UE) nr. 1308/2013 prevede că produsele din sectorul vitivinicol importate în Uniune trebuie să fie obținute în conformitate cu practicile oenologice autorizate de Uniune în temeiul regulamentului respectiv sau, înainte de autorizarea respectivă, în conformitate cu practicile oenologice recomandate și publicate de OIV.

               (9)Articolul 9 alineatul (1) din Regulamentul delegat (UE) nr. 2019/934 prevede că, în cazul în care nu sunt stabilite de către Comisie, specificațiile privind puritatea și identificarea substanțelor utilizate în practicile oenologice sunt cele menționate în coloana 4 din tabelul 2 din partea A a anexei I la regulamentul respectiv, care se referă la fișierele Codex ale OIV.

               (10)Proiectul de rezoluție OENO-TECHNO 19-659 actualizează practicile oenologice corespunzătoare. Proiectele de rezoluții OENO-TECHNO 17-614A, 17-614B și 18-634 stabilesc noi practici oenologice. În conformitate cu articolul 80 alineatul (3) litera (a) și cu articolul 90 alineatul (2) din Regulamentul (UE) nr. 1308/2013, aceste rezoluții vor produce efecte juridice.

               (11)Proiectul de rezoluție OENO-MICRO 16-594B stabilește o nouă practică oenologică. În conformitate cu articolul 80 alineatul (3) litera (a) și cu articolul 90 alineatul (2) din Regulamentul (UE) nr. 1308/2013, această rezoluție va produce efecte juridice.

               (12)Proiectele de rezoluție OENO-SPECIF 18-643, 18-644 și 18-645 stabilesc specificațiile de identificare ale anumitor substanțe utilizate în practicile oenologice. În conformitate cu articolul 80 alineatul (3) litera (a) și cu articolul 90 alineatul (2) din Regulamentul (UE) nr. 1308/2013, precum și cu articolul 9 din Regulamentul delegat (UE) nr. 2019/934, aceste rezoluții vor produce efecte juridice.

               (13)Proiectele de rezoluții OENO-SCMA 17-618 și 17-620 stabilesc noi metode de analiză. În conformitate cu articolul 80 alineatul (3) litera (a) și cu articolul 80 alineatul (5) din Regulamentul (UE) nr. 1308/2013, aceste rezoluții vor produce efecte juridice.

               (14)Proiectele de rezoluții în cauză au fost discutate pe larg de experții științifici și tehnici din sectorul vitivinicol. Ele contribuie la armonizarea la nivel internațional a standardelor din sectorul vitivinicol și vor constitui un cadru care va garanta concurența echitabilă în comerțul cu produse din sectorul vitivinicol. Prin urmare, aceste rezoluții ar trebui sprijinite.

               (15)Pentru a se asigura flexibilitatea necesară pe parcursul negocierilor de dinaintea reuniunii Adunării generale a OIV, statele membre care fac parte din OIV ar trebui autorizate să convină asupra unor modificări ale acestor rezoluții, cu condiția ca respectivele modificări să nu afecteze fondul rezoluțiilor,

               ADOPTĂ PREZENTA DECIZIE:

               Articolul 1

               Poziția Uniunii este prezentată în anexă și este exprimată în cadrul Adunării generale a OIV din 27 noiembrie 2020 de către statele membre care fac parte din OIV, acționând împreună în interesul Uniunii.

               Articolul 2

               1.În cazul în care există probabilitatea ca poziția menționată la articolul 1 să fie afectată de informații științifice sau tehnice noi prezentate înaintea sau în timpul reuniunilor OIV, statele membre care fac parte din OIV solicită amânarea votului în cadrul Adunării generale a OIV până la stabilirea poziției Uniunii pe baza noilor elemente.

               2.Prin coordonare, mai ales la fața locului, și în lipsa unei decizii ulterioare a Consiliului de stabilire a poziției Uniunii, statele membre care fac parte din OIV, acționând împreună în interesul Uniunii, pot conveni asupra unor modificări ale proiectelor de rezoluții menționate în anexă care nu afectează fondul rezoluțiilor.

               Articolul 3

               Prezenta decizie se adresează statelor membre.

               Adoptată la Bruxelles,

                     Pentru Consiliu

                     Președintele

                     (1)

                        Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).

                     (2)

                        Regulamentul delegat (UE) 2019/934 al Comisiei din 12 martie 2019 de completare a Regulamentului (UE) nr. 1308/2013 al Parlamentului European și al Consiliului în ceea ce privește zonele viticole în care poate fi majorată tăria alcoolică, practicile oenologice autorizate și restricțiile aplicabile producerii și conservării produselor vitivinicole, procentajul minim de alcool al subproduselor și eliminarea acestora și publicarea fișelor OIV (JO L 149, 7.6.2019, p. 1-52).

                     (3)

                        Hotărârea Curții de Justiție din 7 octombrie 2014, cauza Germania/Consiliu C-399/12, ECLI:EU:C:2014:2258, punctul 64.

                     (4)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61–64.

                     (5)

                        Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).

                     (6)

                        Regulamentul delegat (UE) 2019/934 al Comisiei din 12 martie 2019 de completare a Regulamentului (UE) nr. 1308/2013 al Parlamentului European și al Consiliului în ceea ce privește zonele viticole în care poate fi majorată tăria alcoolică, practicile oenologice autorizate și restricțiile aplicabile producerii și conservării produselor vitivinicole, procentajul minim de alcool al subproduselor și eliminarea acestora și publicarea fișelor OIV (JO L 149, 7.6.2019, p. 1).

    ---documentbreak---

               COMISIA EUROPEANĂ
            Bruxelles, 18.9.2020
            COM(2020) 570 final
            ANEXĂ
            la
            Propunere deDECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Organizației Internaționale a Viei și Vinului (OIV)

               ANEXĂ

               Sub rezerva unei eventuale revizuiri ulterioare în funcție de noile evoluții, statele membre, acționând împreună în interesul Uniunii, sprijină numai următoarele proiecte de rezoluții în cadrul etapei 7 referitoare la practicile oenologice, la specificațiile privind puritatea și identitatea substanțelor utilizate în cadrul practicilor oenologice și la metodele de analiză pentru stabilirea compoziției produselor din sectorul vitivinicol:

               –OENO-TECHNO 17-614A - Tratarea musturilor cu ajutorul mărgelelor absorbante de stiren-divinilbenzen

               –OENO-TECHNO 17-614B - Tratarea vinurilor cu ajutorul mărgelelor absorbante de stiren-divinilbenzen

               –OENO-TECHNO 18-634 - Tratarea strugurilor cu ajutorul câmpurilor electrice pulsatorii - FEP

               –OENO-TECHNO 19-659 - Actualizarea fișei 3.3.14. Tratamentul cu gume de celuloză (carboximetilceluloză)

               –OENO-MICRO 16-594B - Eliminarea microorganismelor sălbatice din musturi prin procese continue la înaltă presiune (omogenizare la presiune ultraînaltă - UHPH)

               –OENO-SPECIF 18-643 - Monografie privind mărgelele absorbante de stiren-divinilbenzen

               –OENO-SPECIF 18-644 - Monografie privind sulfatul de calciu

               –OENO-SPECIF 18-645 - Metodă de determinare a masei moleculare medii a poliaspartatului de potasiu

               –OENO-SCMA 17-618 - Cuantificare a glucozei, a acidului malic, a acidului acetic, a acidului fumaric, a acidului shikimic și a acidului sorbic în vin, cu ajutorul spectrometriei de rezonanță magnetică nucleară (1H RMN)

               –OENO-SCMA 17-620 - Determinarea alchilfenolilor din vinuri prin cromatografie în fază gazoasă/spectrometrie de masă (GC-MS sau GC-MS/MS)